KYK: Drankwinkel brand toe diewe leë stoorkamer kry | Netwerk24
KYK: Drankwinkel brand toe diewe leë stoorkamer kry
Deur Ané Van Zyl 26 April 2020 13:05
Inbrekers het Saterdagaand omstreeks 18:35 by Diamond Liquors, 'n drankwinkel in Haltweg, Elsiesrivier, aan die brand gesteek nadat die pakkamer waarby hulle ingebreek het, leeg was.
Die toneel waar die drankwinkel brand. Foto: Facebook/1Second CPT-Daily Safety and Security Alerts
" 'n Aantal verdagtes het Saterdagaand by die drankwinkel ingebreek. Die pakkamer was leeg omdat die drank verskuif is," het brig. Novela Potelwa, polisiewoordvoerder, Sondag gesê.
"Hulle het die (leë) kratte en bottels aan die brand gesteek en sodoende die plafon op die eiendom beskadig."
Speurders van Elsiesrivier ondersoek 'n saak van brandstigting. Niemand is nog in verband met die voorval in hegtenis geneem nie.
'n Video van die toneel wys hoe brandbestryders van die Kaapstad-metro werk om die vlamme te blus terwyl beamptes omstanders vra om verder van die brand af te beweeg.
Dit is die tweede keer gedurende die inperking wat daar by hierdie drankwinkel ingebreek word. Die vorige inbraak was op Vrydag 10 April en een persoon is in verband daarmee in hegtenis geneem.